**Gaidāma aizraujoša Viessmann Pasaules kausa sezona kamaniņu sportā**

23. un 24. novembrī Insbrukā, Austrijā ar pirmo Viessmann Pasaules kausa posmu tiks atklāta arī starptautiskā kamaniņu sporta sezona. Latvijas izlase uz Austriju ir devusies pilnā 15 sportistu sastāvā.

Divvietīgo ekipāžu konkurencē šogad uz starta redzēsim veselas četras Latvijas ekipāžas – Andri un Juri Šicus, Oskaru Gudramoviču/Pēteri Kalniņu, Kristenu Putinu/Imantu Marcinkēviču un Mārtiņu Botu/Robertu Plūmi. Vīru un dāmu konkurencē izmaiņas nav notikušas. Starptautiskajās sacensībās Latviju pārstāvēs Ulla Zirne, Elīza Cauce, Kendija Aparjode, Kristers Aparjods, Inārs Kivlenieks, Riks Kristens Rozītis un Artūrs Dārznieks.

Pēc sezonas sākuma Austrijā tikai daļa izlases dosies tālāk uz posmiem Ziemeļamerikā. Otrais posms notiks Leikplesidā, ASV, bet trešais posms Vistlerā, Kanādā. Tad gaidāms gandrīz mēneša pārtraukums līdz janvāra vidum, kad Altenbergā, Vācijā tiks aizvadīts ceturtais posms. 18. un 19. janvārī Lillehammerē, Norvēģijā norisināsies 51. FIL Eiropas čempionāts, kas reizē būs arī piektais Viessmann Pasaules kausa posms, bet janvāra pēdējā nedēļas nogalē pasaules labākie kamaniņu braucēji pulcēsies Siguldā uz sezonas sesto posmu. Septītais posms norisināsies Oberhofā, Vācijā februāra pirmajā nedēļas nogalē, bet sezonas kulminācija gaidāma 14. līdz 16. februārī, kad Soču Olimpiskajā trasē tiks sadalītas Pasaules čempionāta godalgas. Astotais posms februāra otrajā pusē notiks Altenbergā, Vācijā, bet sezonas noslēdzošais devītais posms tiks aizvadīts Kēnigzē.

Lielas izmaiņas gaidāmas dāmu konkurencē, kur šosezon uz starta neredzēsim nevienu no Phjončhanas Olimpisko spēļu TOP6 vietu ieguvējām. Divas vadošās Vācijas sportistes Natālija Geisenbergere un Dajana Eitbergere ir bērniņu gaidībās, savukārt Tatjana Hefnere pēc pagājušās sezonas noslēdza savu sportistes karjeru. Tāpat arī šobrīd vadošā Kanādas sportiste Kimberlija Makreja šosezon nestartēs studiju dēļ, bet Erina Hamlina (ASV) un Aleksa Goha (Kanāda) paziņoja par karjeras beigām jau pēc Olimpiskajām spēlēm.

Izlases treneris Kristaps Mauriņš atzīst, ka sagatavošanās posms šogad nav aizritējis bez traumām, taču visi ir gatavi jaunajai sezonai: “***Pēc treniņnometnes Norvēģijā oktobra beigās esam aizvadījuši vēl trīs nometnes Siguldā, kuru laikā katru dienu veicām vienu līdz divus braukšanas treniņus trasē. Paralēli tam turpinājām trenēties arī svaru zālē, lai uzlabotu sportistu fizisko sagatavotību pirms gaidāmās Pasaules kausa sezonas. No maija vidus ir aizvadīts ilgs un grūts sagatavošanās posms, kura laikā tika smagi strādāts. Visi ar nepacietību gaidām sacensību sezonas sākumu, lai redzētu, kādus augļus tā mums nesīs. Sagatavošanas posmā daži no sportistiem ir saskārušies ar dažādām veselības problēmām un traumām, bet šobrīd gandrīz viss ir kārtībā un sportisti būs gatavi startēt ar pilnu jaudu jau pirmajā Pasaules kausa posmā. Komandā valda ļoti labs un kaujiniecisks noskaņojums***.”

Mūsējo gaitām trasē arī šajā sezonā būs iespējams sekot līdzi tiešraidē Tet televīzijā, kanālā Best4Sport TV, kas skatāms Helio iTV, Helio vTV un lietotnē Shortcut.

Tiešraide sestdien, 23. novembrī, sāksies 11:20 pēc Latvijas laika, kad uz starta stāsies sievietes un divvietīgās ekipāžas, bet svētdien, 24. novembrī, no 11:00, kad sacentīsies vīrieši un notiks komandu stafete.